LIETUVOS TRANSPORTO SAUGOS ADMINISTRACIJOS

DIREKTORIUS

Įsakymas

DĖL PRIVAŽIUOJAMŲJŲ GELEŽINKELIO KELIŲ IR JŲ PRIKLAUSINIŲ APŽIŪROS AKTŲ REKOMENDACINIŲ FORMŲ PATVIRTINIMO

2021 m. kovo 4 d. Nr. 2BE-66

Vilnius

Vadovaudamasis 2011 m. rugsėjo 22 d. Lietuvos Respublikos susisiekimo ministro įsakymo Nr. 3-564 „Dėl įgaliojimų atlikti susisiekimo komunikacijų ir su jomis susijusių kitų inžinerinių statinių, taip pat hidrotechnikos statinių Baltijos jūroje ir vidaus vandens telkiniuose naudojimo priežiūrą“ 1.3 papunkčiu bei Lietuvos Respublikos susisiekimo ministro 2011 m. rugpjūčio 29 d. įsakymo Nr. 3-506 „Dėl Statinių, kurių naudojimo priežiūrą atlieka Susisiekimo ministerija ir (ar) jos įgaliotos organizacijos, sąrašo patvirtinimo“ 4 punktu:

1. Tvirtinu:

1.1. Geležinkelio kelio apžiūros akto formą (pridedama);

1.2. Geležinkelio iešmo apžiūros akto formą (pridedama);

1.3. Tilto, viaduko ar estakados apžiūros akto formą (pridedama);

1.4. Pralaidos apžiūros akto formą (pridedama);

1.5. Pervažos apžiūros akto formą (pridedama);

1.6. Perėjos apžiūros akto formą (pridedama).

2. N u s t a t a u, kad:

2.1. šiuo įsakymu patvirtintos privažiuojamųjų geležinkelio kelių ir jų priklausinių apžiūros aktų rekomendacinės formos (toliau – Rekomendacinės formos) yra parengtos įvertinus privažiuojamųjų geležinkelio kelių ir jų priklausinių naudojimo specifiką ir šiuose keliuose įvykusių eismo įvykių priežastis ir skirtos palengvinti geležinkelio statinių techninių prižiūrėtojų atliekamą geležinkelio statinių būklės stebėjimą bei geležinkelio statinių techninės priežiūros žurnalų pildymą;

2.2. šiuo įsakymu patvirtintas Rekomendacines formas gali pildyti privažiuojamųjų geležinkelio kelių, kuriuose geležinkelio riedmenų greitis ne didesnis kaip 60 km/h ir nėra įrengtas kontaktinis elektros tinklas, geležinkelio statinių techniniai prižiūrėtojai, atlikdami nuolatinius geležinkelio statinių būklės stebėjimus bei pildydami geležinkelio statinių techninės priežiūros žurnalus;

2.3. geležinkelio kelių statinių techninis prižiūrėtojas, pildydamas Rekomendacines formas, turi atsižvelgti į konkretaus statinio sudėtingumą, geležinkelio įmonės (vežėjo) veiklos mastą bei eismo sąlygas ir, esant poreikiui, papildyti Rekomendacines formas kitais reikalingais parametrais;

2.4. šiame įsakyme ir juo patvirtintose Rekomendacinėse formose vartojamos sąvokos suprantamos taip, kaip jos apibrėžtos Lietuvos Respublikos geležinkelių transporto kodekse ir (ar) Lietuvos Respublikos geležinkelių transporto eismo saugos įstatyme.

3. P r i p a ž į s t u netekusiu galios Valstybinės geležinkelio inspekcijos prie Susisiekimo ministerijos viršininko 2014 m. lapkričio 10 d. įsakymą Nr. V-173 „Dėl rekomendacinių privažiuojamųjų geležinkelio kelių statinių apžiūros dokumentų formų patvirtinimo“ su visais pakeitimais ir papildymais.

4. I n f o r m u o j u, kad šis įsakymas nustatyta tvarka skelbiamas Teisės aktų registre ir Lietuvos transporto saugos administracijos interneto svetainėje.

Administracijos direktorius	Genius Lukošius